ഫോണില് ബാങ്ക് അക്കൗണ്ട് വിവരങ്ങള് കൈമാറി റിസര്വ് ബാങ്ക് ഉദ്യോഗസ്ഥയ്ക്ക് നഷ്ടമായത് 1 ലക്ഷം രൂപ ഹൈദരാബാദ്: സൈബര് തട്ടിപ്പിനിരയായ റിസര്വ് ബാങ്ക് ഉദ്യോഗസ്ഥക്ക് ഒരുലക്ഷം രൂപ നഷ്ടമായി. ഹൈദരാബാദ് റിസര്വ് ബാങ്ക് ഓഫിസിലെ മാനേജറായ വനിതക്കാണ് ബാങ്ക് അക്കൗണ്ടില്നിന്ന് പണം നഷ്ടമായത്. പണം നഷ്ടപ്പെട്ടതോടെ പരാതിയുമായി യുവതി ഹൈദരാബാദ് സൈബര് ക്രൈം വിങ്ങിനെ സമീപിക്കുകയായിരുന്നു. സംഭവത്തില് സൈബര് പൊലീസ് കേസെടുത്ത് അന്വേഷണം ആരംഭിച്ചു. ദിവസങ്ങള്ക്ക് മുമ്ബ് ഉദ്യോഗസ്ഥക്ക് അറിയാത്ത നമ്ബറില്നിന്ന് ഫോണ് വിളിയെത്തിയിരുന്നു. തുടര്ന്ന് സിം കാര്ഡിന്റെ വിവരങ്ങള് ആവശ്യപ്പെട്ടു. സിം കാര്ഡിന്റെ കാലാവധി ഒക്ടോബറില് അവസാനിക്കുമെന്നായിരുന്നു അറിയിപ്പ്. വിളിച്ചയാളുടെ നിര്ദേശങ്ങള്ക്ക് അനുസരിച്ച് സിം കാര്ഡിന്റെ കാലാവധി നീട്ടി ലഭിക്കുന്നതിനായി ഉദ്യോഗസ്ഥ ബാങ്ക് അക്കൗണ്ടിന്റെ വിവരങ്ങള് വെളിപ്പെടുത്തുകയായിരുന്നു. ഫോണ് വിളി അവസാനിച്ച് നിമിഷങ്ങള്ക്കകം ബാങ്കില്നിന്ന് ഒരു ലക്ഷം രൂപ പിന്വലിച്ചതായി എസ്.എം.എസ് സന്ദേശം വന്നു. തുടര്ന്ന് സൈബര് പൊലീസില് പരാതി നല്കുകയായിരുന്നു.